Skuld loop hier hoog - Government - Windhoek Express
Wednesday, June 26th, 2019 15:49:41
Skuld loop hier hoog
05 August 2018 | Government
Die regeringsgebou op Okahandja wat 'n uitstaande waterrekening van meer as N$300 000 het. Foto verskaf
Yolanda Nel - Uitstaande munisipale skuld van 'n gebou op Okahandja wat aan die staat behoort, staan reeds op meer as N$700 000.
"Dit is glad nie iets nuuts vir ons nie," het 'n munisipale beampte op die dorp gesê en bygevoeg dat dit beslis nie die enigste regeringsinstansie is wat 'n uitstaande rekening het nie.
Op 'n vraag oor die totale waarde van uitstaande skuld, het die werknemer gesê dit sal te lank neem om almal te noem.
Dié navraag het gespruit uit 'n inwoner van Okahandja wat die rekening per ongeluk in die hande gekry het ná hy dokumente by die betrokke ministerie se kantoor gaan optel het.
"Hierdie gebou is so groot soos 'n huis. Wanneer laas het hulle dan 'n rekening betaal?" wou hy weet. "Ek kan nie help om te wonder wat is die skuld van ander ministeries regoor die land nie."
Volgens hom word die vinger so maklik na die munisipaliteit gewys oor die duur dienste.
"Hoe moet die munisipaliteit voorbly as die regering nie eers hulle skuld betaal nie?"
Die waterrekening van 25 Junie dui dat daar 'n uitstaande bedrag van sowat N$282 500 van Mei oorgedra is, terwyl Junie se rekening sowat N$18 690 beloop het.
"Hulle betaal eenvoudig nie en dan is die volgende rekeninge reeds op pad," het die munisipale beampte gesê.
Volgens die beampte is dit nie net die mi­nisterie se gebou wat op die erf geleë is nie, maar ook die landdros, sowel as die polisie­stasie. "En moenie dink hierdie instansies skuld net op hulle waterrekening nie," het sy bygevoeg.
Sy het gesê die uitstaande erfbelasting van die erf staan op sowat N$404 000. "Die uitstaande skuld is al ouer as 120 dae."
Dié bedrag moet deur die drie instansies gedeel word.
Hoewel daar uitdruklik op die rekening staan dat alle rekeninge vereffen moet word om te verhoed dat die water afgesny word, is geen dienste by die gebou opgeskort nie.
"Ons sukkel regtig met regeringsinstansies terwyl daar geen merkwaardige gevolge vir hulle is nie," het die beampte gesê.
Die ministerie op Okahandja is vir kommentaar genader, maar niemand was bereid om oor die aangeleentheid met Windhoek Express te praat nie.